ANC-veterane: ‘Zuma het skande oor SA en ANC gebring’Ahmed Kathrada. Foto: Facebook Minstens 106 ANC anti-apartheid struggle-helde het Donderdag gesê hulle wag al sedert September vir pres. Jacob Zuma om te antwoord op hul versoek om met hom te vergader oor hul bekommernisse oor die stand van die ANC en die land. Die veterane, wat onder meer Ahmed Kathrada, eerw. Frank Chikane, Cheryl Carolus, Andrew Mlangeni, Sheila Sisulu, Gertrude Shope en Aziz Pahad insluit, het ŉ konferensie in Johannesburg gehou. Hulle het gesê hulle het ŉ dokument, getiteld “For the Sake of Our Future”, aan die ANC se top-ses gestuur waarin hulle voorstelle uiteengesit het vir stappe wat die ANC moet doen om die land reg te ruk. Chikane het gesê die samekoms van veterane, wat ŉ onmiddellike verandering in die ANC wil sien, is histories. “Dit is geskiedenis. Daar was nog nooit voorheen so ‘n gebeurtenis waarin veterane so saamgekom het en saam hul bekommernisse oor die land en die [ANC]-beweging geopper het nie,” het hy gesê. “Nadat ons probeer het om met die leierskap te praat, het ons besluit om ŉ brief aan die president te skryf om te versoek dat ons met hom en die vyf ander leiers vergader. Die vergadering het nog nie gebeur nie en ons sien uit daarna dat die president ons ŉ kans gee om gehoor te word. Soos ons hier sit, wil ons die rigting wat die ANC inslaan, verander en aan die regte kant van die geskiedenis wees.” Die groep het in die dokument gesê hulle het toegekyk hoe die ANC sy rol as leier van die samelewing abdikeer en aan opposisiepartye oorgee. Die veterane het gesê hulle is bekommerd oor die korrupsie en die onregmatige rykdom van sommige van die ANC-leiers en die aanval op die land se demokratiese instansies, onder meer die kantoor van die openbare beskermer. Hul skriftelike versoeke en besoeke aan Luthuli-huis was egter tot dusver tevergeefs. Chikane het gesê die ANC het sy lede aangemoedig om hul bekommernisse oor die partystrukture te deel, maar die klagtes is na Gwede Mantashe, die sekretaris-generaal, verwys en niks het daarvan gekom nie. Eerw. Frank Chikane. Foto: Twitter “Ons het besluit om dit nou openbaar te maak, want die meeste van ons het die partyprosesse gevolg en Luthuli-huis toe gegaan. Ons praat ook nou in die openbaar, want waar ons ook al gaan, word ons gevra wat ons as die ouderlinge in die beweging doen om die probleme aan te spreek,” het Chikane gesê. Carolus het gesê die ANC-veterane is “net so ontsteld soos almal” oor die rigting wat die land ingeslaan het. “Die president het skande oor ons land en ons beweging gebring. Hy het staatsmag en hulpbronne misbruik om die gereg te ontduik. Ons het nog goeie en eerlike mense in die ANC, wat ons prys en ondersteun vir die standpunt wat ons inneem.” Chikane het gesê die eerste sprake daarvan dat die veterane sou saamkom, is in Desember 2013 geopper tydens voormalige president Nelson Mandela se gedenkdiens in Soweto. Die idee het toe na ander provinsies versprei, waar nog veterane aangedui het dat hulle deel wou wees en help om die ANC te red. Op ŉ vraag of die groep wil hê Zuma moet bedank, het Murphy Morobe gesê sommige lede van die groep wil hê Zuma moet die trekpas kry, terwyl ander nie dieselfde mening deel nie. “Daar is verskillende stemme in die groep oor die kwessie, maar ons het nie kollektief besluit dat Zuma moet bedank nie,” het hy gesê.